Dronkbestuur glo oorsaak van talle noodlottige ongelukke | Maroela Media
Die Padverkeerbestuurskorporasie (RTMC) ondersoek die moontlikheid dat dronkbestuur dié naweek tot 'n groot aantal noodlottige padongelukke gelei het. Minstens 16 mense is in verskeie botsings dood.
Die bestuurder van 'n sportnutsvoertuig is Sondagoggend in hegtenis geneem nadat hy in 'n groep mans wat op 'n sypaadjie gestaan het ingeploeg het. Die voorval het in Randburg in Johannesburg plaasgevind. Volgens Simon Zwane, woordvoerder van die RTMC, is vier mense dood en vyf ernstig beseer in die voorval.
"Die bestuurder was glo onder die invloed van alkohol en sal van strafbare manslag en dronkbestuur aangekla word," het Zwane gesê.
Ses mense is in KwaZulu-Natal dood toe twee motors op die R102 naby Phoenix in Durban gebots het. Die voorval het Saterdagaand plaasgevind. Twee ander mense is beseer.
Zwane het gesê nog ses mense is Vrydag in Mpumalanga dood toe 'n polisiemotor met 'n ander motor gebots het. "Die polisie ondersoek ook 'n saak van dronkbestuur," het Zwane gesê.
Die polisiemotor, wat deur 'n polisiekaptein bestuur is, en die ander motor in Mayflower- en Dundonaldweg gebots.
Die motors het in teenoorgestelde rigtings beweeg. Die ander motor se bestuurder het glo onder die invloed van alkohol bestuur en die kaptein en sy eggenoot is na die hospitaal vervoer met beserings. Ses van die ander motor se insittendes is dood. Twee ander persone het ernstige beserings opgedoen.
Verlede week het 18 mense naby Belfast gesterf in 'n botsing tussen 'n vragmotor en twee taxis. Die bestuurder van die vragmotor, 'n Mosambiekse burger, sal na verwagting Maandag in die Belfast-landdroshof verskyn.
Zwane het gesê die bestuurder sal tereg staan op 18 aanklagte van strafbare manslag. Ses van die oorledenes is die afgelope naweek in Machadodorp begrawe.
Dit verbaas my nie, ek bly op Standerton, die alternatiewe roete vir N3 loop hierdeur, daar is omtrent 6 drankwinkels deur die dorp langs die roete. Jy kan maar enige gegewe tyd daar verby ry en kyk hoe die voertuie met ander areas se registrasie nommers daar staan en drank koop. Het al by verkeie kere ook al gesien hoe mense uit die bestuurders kant uitklim met of n glas drinkgoed, bierbottel ens. Dit is n wesenlike probleem en kopseer…… Daar sal ernstig na die probleem gekyk moet word, want onskuldige mense ly
Bestuur onder invloed van …… (vul hier in.drank of dwelms of wat ook al wat Bestuursvernuf be-invloed) is aan die orde van die dag.
As jy gedink het kan jy maar gaan ry. Wanneer jy dan in n botsing betrokke raak is die kans dat die ander bestuurder ook dronk is geweldig groot.
Daar is geen dissipline meer wanneer dit by voertuig bestuur kom nie.
Ja dis reg
Drank is van die begin van tyd die oorsaak.
Haal bestuurders wat 1 drankie gedrink van die pad af.
Geen wet en orde in SA en sien die bewyse oral !
Drank is een van die grootste oorsake van sterftes, verder gee die drank ook aanleiding dat daar laat aande onwettige wedrenne gehou word en in baie gevalle onskuldige mense sterf. Tronkstraf is al wat help. Waar is polisie en verkeer as dit so jolly gaan saans.